DIMET เพิ่มทุน 1.88 พันล้านหุ้น ขาย RO พ่วงแจกวอร์แรนต์ ระดมทุนเสริมสภาพคล่อง
DIMET เพิ่มทุน 1.88 พันล้านหุ้น ขาย RO พ่วงแจกวอร์แรนต์ ระดมทุนเสริมสภาพคล่อง
DIMET เพิ่มทุน 1.88 พันล้านหุ้น ขาย RO พ่วงแจกวอร์แรนต์ ระดมทุนเสริมสภาพคล่อง
1 ก.ย. 2563

บริษัท ไดเมท (สยาม) จำกัด (มหาชน) หรือ DIMET แจ้งว่าที่ประชุมคณะกรรมการบริษัทเมื่อวานนี้ (31 ส.ค.) อนุมัติให้เสนอต่อที่ประชุมวิสามัญผู้ถือหุ้นครั้งที่ 2/2563 ที่จะมีขึ้นในวันที่ 30 ก.ย.63 อนุมัติลดทุนจดทะเบียน โดยตัดหุ้นสามัญและใบสำคัญแสดงสิทธิที่ยังไม่ได้จำหน่าย หลังจากนั้นให้เพิ่มทุนจดทะเบียนเป็น 1.21 พันล้านบาท จากเดิม 269.42 ล้านบาท โดยออกหุ้นเพิ่มทุนใหม่ 1.88 พันล้านหุ้น พาร์หุ้นละ 0.50 บาท
ทั้งนี้ แบ่งการจัดสรรหุ้นเพิ่มทุนเป็น 3 ส่วน ได้แก่
1.หุ้นเพิ่มทุนไม่เกิน 1.08 พันล้านหุ้น เสนอขายผู้ถือหุ้นเดิมตามสัดส่วนการถือหุ้น (RO) ในอัตราส่วน 1 หุ้นเดิมต่อ 2 หุ้นใหม่ ที่ราคาหุ้นละ 0.10 บาท โดยกำหนดวันจองซื้อหุ้นและรับชำระค่าหุ้นเพิ่มทุนระหว่างวันที่ 22-29 ต.ค.63
2.หุ้นเพิ่มทุนไม่เกิน 806.55 ล้านหุ้น ใช้รองรับใบสำคัญสิทธิของบริษัท รุ่นที่ 4 (DIMET-W4) ที่จะออกไม่เกิน 806.55 ล้านหน่วย ให้ฟรีแก่ผู้ถือหุ้นเดิมที่จองซื้อหุ้นเพิ่มทุน ในอัตราส่วน 1.335 หุ้นสามัญเพิ่มทุนต่อ 1 ใบสำคัญแสดงสิทธิ โดยใบสำคัญแสดงสิทธิ มีอายุ 3 ปี อัตราใช้สิทธิ 1 ใบสำคัญแสดงสิทธิต่อ 1 หุ้นเพิ่มทุน ที่ราคาใช้สิทธิ 0.50 บาท/หุ้น
3.หุ้นเพิ่มทุนไม่เกิน 541,269 หุ้น ใช้รองรับการปรับสิทธิที่จะซื้อหุ้นสามัญเพิ่มทุนของบริษัท DIMET-W3
ทั้งนี้บริษัทจะนำเงินที่ได้รับจากการออกและจัดสรรหุ้นเพิ่มทุนมาเป็นแหล่งเงินทุน และเป็นทุนหมุนเวียนให้กับบริษัท เพื่อเพิ่มสภาพคล่องทางการเงินในการรองรับการดำเนินงานปกติในธุรกิจหลักของบริษัท รวมทั้งการขยายธุรกิจหลัก ธุรกิจที่เกี่ยวเนื่อง และการต่อยอดธุรกิจในอนาคต และเพื่อช่วยส่งเสริมให้บริษัทมีศักยภาพ ในการสร้างความมั่นคง และเสถียรภาพสำหรับการประกอบธุรกิจในระยะยาว
 
 